b'\n_START_ARTICLE_\nNa\xc4\x8delnik Voja\xc5\xa1kega odbora Nata\n_START_PARAGRAPH_\nNa\xc4\x8delnik Voja\xc5\xa1kega odbora Nata (uradno angle\xc5\xa1ko Chairman of the NATO Military Committee; kratica: CMC) vodi Voja\xc5\xa1ki odbor Nata in je najvi\xc5\xa1ji voja\xc5\xa1ki \xc4\x8dastnik zveze NATO ter najvi\xc5\xa1ji voja\xc5\xa1ki svetovalec generalnega sekretarja Nata; v svoji vlogi tudi poveljuje voja\xc5\xa1kim operacijam zveze NATO. Prav tako je tiskovni predstavnik odbora, s \xc4\x8dimer je tudi najvi\xc5\xa1ji tiskovni predstavnik zveze NATO glede voja\xc5\xa1kih zadev. V njegovi odsotnosti ga nadome\xc5\xa1\xc4\x8da namestnik na\xc4\x8delnika._NEWLINE_Trenutni CMC je Knud Bartels, general Danske kopenske vojske, ki je polo\xc5\xbeaj zasedel 2. januarja 2012.\n_START_SECTION_\nZgodovina\n_START_PARAGRAPH_\nVoja\xc5\xa1ki odbor je bil ustanovljen kmalu po ustanovitvi same zveze. Sprva je bil v veljavi dogovor, da se predsednik Voja\xc5\xa1kega odbora menja vsako leto na podlagi abecednega vrstnega reda dr\xc5\xbeav \xc4\x8dlanic (v angle\xc5\xa1\xc4\x8dini), pri \xc4\x8demer so pri\xc4\x8deli pri ZDA. Do leta 1963 pa se je izkazalo, da polo\xc5\xbeaj zahteva stalnega predstavnika; od decembra 1963 so tako sklenili nov dogovor, po katerem tako nacionalni voja\xc5\xa1ki predstavniki volijo izmed samih seboj novega predsednika. Predsednik Voja\xc5\xa1kega odbora ima tako triletni mandat, pri \xc4\x8demer je nastanjen v Bruslju; v svoji vlogi predstavlja celotno zvezo in ne lastne dr\xc5\xbeave. V skladu z novim dogovorom Ameri\xc4\x8dani ne morejo ve\xc4\x8d zasesti mesta predsednika Voja\xc5\xa1kega odbora, saj \xc5\xbee zasedejo tri visoke polo\xc5\xbeaje znotraj Nata.'